Dôvodová správa

# Všeobecná časť

# Ministerstvo dopravy a výstavby Slovenskej republiky vypracovalo návrh nariadenia vlády slovenskej republiky, ktorým sa mení a dopĺňa nariadenie vlády Slovenskej republiky č. 582/2006 Z. z. o bezpečnostných požiadavkách na osobné lode v znení neskorších predpisov (ďalej len „návrh nariadenia“) na základe úlohy B.1. z uznesenia vlády Slovenskej republiky č. 501/2020 z 19. augusta 2020.

Technické požiadavky na osobné lode a vysokorýchlostné osobné plavidlá upravuje nariadenie vlády Slovenskej republiky č. 582/2006 Z. z. o bezpečnostných požiadavkách na osobné lode v znení neskorších predpisov, ktorým bola transponovaná smernica Európskeho parlamentu a Rady 2009/45/ES zo 6. mája 2009 o bezpečnostných pravidlách a normách pre osobné lode (prepracované znenie) (Ú. v. EÚ L 163, 25.6.2009) (ďalej len „smernica 2009/45/ES“).

Cieľom smernice 2009/45/ES bolo zaviesť jednotnú úroveň bezpečnosti života a majetku na nových a existujúcich osobných lodiach a vysokorýchlostných osobných plavidlách, ak obidve kategórie lodí a plavidiel vykonávajú vnútroštátnu plavbu, a ustanoviť postupy rokovania na medzinárodnej úrovni na účely harmonizácie pravidiel pre osobné lode vykonávajúce medzinárodnú plavbu. Bezpečnostné predpisy a normy pre osobné lode upravujú aj medzinárodné dohovory, kódexy a rezolúcie, napríklad Medzinárodný dohovor o bezpečnosti ľudského života na mori z roku 1974 (SOLAS).

Európska komisia na základe skúseností s aktualizáciou medzinárodných noriem, ktoré sa majú transponovať do vnútroštátneho práva a môžu trvať až 30 mesiacov a na základe kontroly vhodnosti v rámci programu REFIT ako je možné urýchliť súčasný postup aktualizácie s cieľom znížiť náklady členských štátov na transpozíciu rozhodla, že čas na prispôsobenie sa revidovaným požiadavkám Medzinárodnej námornej organizácie možno skrátiť, ak sa na aktualizáciu technických požiadaviek použije nariadenie, čím sa eliminujú náklady členských štátov na transpozíciu.

Z dôvodu zjednotenia medzinárodnej a európskej legislatívy a v súlade so stanoviskom Výboru pre bezpečnosť na mori a pre zabránenie znečisťovania z lodí (COSS) s cieľom udržať vysokú úroveň bezpečnosti a tým dôveru cestujúcich a s cieľom zachovať rovnaké podmienky, sa smernica 2009/45/ES mení delegovaným nariadením Komisie (EÚ) 2020/411 z 19. novembra 2019, ktorým sa mení smernica Európskeho parlamentu a Rady 2009/45/ES o bezpečnostných pravidlách a normách pre osobné lode, pokiaľ ide o požiadavky na bezpečnosť osobných lodí vnútroštátnej dopravy (Ú. v. EÚ L 83, 19.3.2020) (ďalej len „delegované nariadenie (EÚ) 2020/411“).

Návrhom nariadenia sa zrušujú ustanovenia platného nariadenia vlády Slovenskej republiky č. 582/2006 Z. z. o bezpečnostných požiadavkách na osobné lode v znení neskorších predpisov, ktorými boli transponované ustanovenia o technických požiadavkách na osobné lode upravené v prílohách I, II a III smernice 2009/45/ES a upravujú sa formou odkazu na delegované nariadenie (EÚ) 2020/411.

Delegované nariadenie (EÚ) 2020/411 zjednodušuje a aktualizuje z dôvodu lepšej zrozumiteľnosti niektoré technické požiadavky, člení prílohu I smernice 2009/45/ES na dva oddiely, pričom jeden oddiel sa uplatňuje na lode, ktorých kýl bol položený alebo ktoré boli v podobnej fáze výstavby pred 19. septembrom 2021, a druhý oddiel sa uplatňuje na lode, ktorých kýl bol položený alebo ktoré boli v podobnej fáze výstavby k 19. septembru 2021 alebo neskôr. Oddiel 1 prílohy I obsahuje najrelevantnejšie aktualizácie týkajúce sa odstránenia všetkých ustanovení pre osobné lode s dĺžkou menej ako 24 m, ustanovení o ochrane proti hluku, núdzových ťažných postupov a požiadaviek na lode používajúce palivá s nízkou teplotou vzplanutia.

Návrh nariadenia nebude mať vplyv na rozpočet verejnej správy, vplyv na podnikateľské prostredie, vplyv na životné prostredie, vplyv na informatizáciu spoločnosti, vplyv na služby verejnej správy pre občana ani vplyv na manželstvo, rodičovstvo a rodinu.

Návrh nariadenia je v súlade s ústavou, s ústavnými zákonmi a nálezmi ústavného súdu, s inými zákonmi, s medzinárodnými zmluvami a inými medzinárodnými dokumentmi, ktorými je Slovenská republika viazaná (Medzinárodný dohovor o bezpečnosti ľudského života na mori z roku 1974 (SOLAS)) a s právom Európskej únie.

Návrh nariadenia nie je predmetom vnútrokomunitárneho pripomienkového konania.

Návrh nariadenia bol predmetom medzirezortného pripomienkového konania, ktorého výsledky sú uvedené v samostatnej prílohe.

Navrhuje sa dátum účinnosti 19. septembra 2021 v súlade s čl. 2 delegovaného nariadenia (EÚ) 2020/411.